**DOM ZDRAVLJA KARLOVAČKE ŽUPANIJE**

**UPRAVNO VIJEĆE**

**Z A P I S N I K**

**sa 3. sjednice Upravnog vijeća**

**Doma zdravlja Karlovačke županije održane**

**dana 13. prosinca 2024. godine**

**Karlovac, prosinac 2024.**

**DOM ZDRAVLJA KARLOVAČKE ŽUPANIJE**

**KARLOVAC**

**Dr. Vladka Mačeka 48**

**UPRAVNO VIJEĆE**

**Broj: 12-1791/2-24**

**Karlovac, 13. prosinca 2024. godine**

**Z A P I S N I K**

sa **3. sjednice** Upravnog vijeća Doma zdravlja Karlovačke županije održane dana 13. prosinca 2024. godine s početkom u 16.15 sati.

Poziv s materijalima za 3. sjednicu Upravnog vijeća Doma zdravlja Karlovac dostavljen je članovima Upravnog vijeća dana 9.12.2024. godine putem e-pošte.

NAZOČNI: Marin Požega, mag. oec., predsjednik, Zlatko Grčić, dipl. ing. prom., zamjenik predsjednika, Oliver Budimir, mag. ing. sec., član, Domagoj Modrušan, dr. med. dent., član, Sanja Brleković, dr. med. spec., član.

NISU NAZOČNI: -

OSTALI NAZOČNI: Andreja Jurković, dipl. iur., voditeljica Odjela za pravno kadrovske i opće poslove, Maja Pavletić, struč. spec. posl. upravljanja, voditeljica Odsjeka za računovodstvo.

Predsjednik Upravnog vijeća pozdravlja sve nazočne, konstatira kvorum te predlaže sljedeći

D N E V N I R E D

1. Usvajanje Zapisnika sa 2. sjednice Upravnog vijeća Doma zdravlja Karlovačke županije

1. Donošenje prijedloga Financijskog plana Doma zdravlja Karlovačke županije s obrazloženjem za 2025. godinu s projekcijama za 2026. i 2027. godinu
2. Usmeni razgovor s kandidatima u okviru Natječaja za izbor i imenovanje ravnatelja/ice Doma zdravlja Karlovačke županije
3. Izbor i imenovanje ravnatelja/ice Doma zdravlja Karlovačke županije, na mandat od 4 godine
4. Različito

Predloženi Dnevni red je jednoglasno s pet glasova ZA usvojen.

**Točka 1.**

Zapisnik sa 2. sjednice Upravnog vijeća dostavljen je članovima Upravnog vijeća u prilogu Poziva te su članovi Upravnog vijeća bez primjedbi jednoglasno s pet glasova ZA temeljem čl. 22. Poslovnika o radu Upravnog vijeća donijeli sljedeću

O D L U K U

Članak 1.

Usvaja se Zapisnik sa 2. sjednice Upravnog vijeća Doma zdravlja Karlovačke županije održane dana 28. studenog 2024. godine.

Članak 2.

Ova Odluka stupa na snagu danom donošenja.

**Točka 2.**

Predsjednik Upravnog vijeća Marin Požega, mag. oec., daje riječ Maji Pavletić, struč. spec. posl. upravljanja, voditeljici Odsjeka za računovodstvo, koja ukratko prezentira prijedlog Financijskog plana Doma zdravlja Karlovačke županije s obrazloženjem za 2025. godinu s projekcijama za 2026. i 2027. godinu kao u dostavljenim materijalima uz Poziv za 3. sjednicu Upravnog vijeća.

Predsjednik Upravnog vijeća otvara raspravu.

Kako rasprave nije bilo, Upravno vijeće je na temelju članka 84. Zakona o zdravstvenoj zaštiti (NN br. 100/18., 125/19., 147/20., 119/22., 156/22., 33/23. i 36/24.), članka 19. Statuta Doma zdravlja Karlovac te članaka 4. i 25. Poslovnika o radu Upravnog vijeća Doma zdravlja Karlovačke županije, jednoglasno s pet glasova ZA donijelo sljedeću

 O D L U K U

Članak 1.

Donosi se prijedlog Financijskog plana Doma zdravlja Karlovac s obrazloženjem za 2025. godinu s projekcijama za 2026. i 2027. godinu, koji se nalazi u prilogu ove Odluke i čini njezin sastavni dio.

Članak 2.

Ova Odluka stupa na snagu danom donošenja.

**Točka 3.**

Predsjednik Upravnog vijeća iznosi da dvije zaprimljene prijave na NATJEČAJ za izbor i imenovanje ravnatelja/ice Doma zdravlja Karlovačke županije; Igora Kalčića, dr. med. dent. spec. oralne kirurgije i Marije Jelkovac, mag. iur., ispunjavaju formalne uvjete Natječaja te će se pristupiti obavljanju usmenih razgovora s kandidatima prema redoslijedu zaprimanja prijava sukladno Zaključku donesenom na 2. sjednici Upravnog vijeća.

Predsjednik Upravnog vijeća poziva kandidata Igora Kalčića, dr. med. dent. spec. oralne kirurgije, da se predstavi. Imenovani pozdravlja nazočne te predstavlja svoj profesionalni put kao u priloženom životopisu uz prijavu na Natječaj. Nadalje iznosi da ima 22 godine radnog iskustva u struci te da osim stomatološke ordinacije u privatnoj praksi u Ozlju, razvija i djelatnost dijagnostike – RTG snimanje zubi u Karlovcu. Ističe važnost profesionalnog usavršavanja s ciljem poboljšavanja zdravstvene zaštite pacijenata kao i mogućnosti povezivanja javnog i privatnog zdravstva, uvijek s pacijentom u fokusu.

Na upit zamjenika predsjednika Upravnog vijeća koliko zaposlenih ima trenutno, kandidat odgovara da ima troje zaposlenika. Na upit zamjenika predsjednika Upravnog vijeća zbog čega misli da bi bio najbolji kandidat za ravnatelja, Igor Kalčić, dr. med. dent. spec. oralne kirurgije, iznosi da bi model upravljanja vlastitom tvrtkom preslikao na veći sustav te ističe da je važno imati cilj kojem treba težiti, a to je napredak.

Na upit člana Upravnog vijeća, Olivera Budimira, mag. ing. sec., o načinima rješavanja nedostatka liječničkog kadra, Igor Kalčić, dr. med. dent. spec. oralne kirurgije, odgovara da je za privlačenje liječničkog kadra važno pružiti odgovarajuće uvjete, stan pod povlaštenim uvjetima, plaću, edukaciju, napredovanje, a time je na dobitku i ustanova.

Kako daljnjih pitanja nije bilo, predsjednik Upravnog vijeća zahvaljuje kandidatu te poziva sljedeću kandidatkinju Mariju Jelkovac, mag. iur..

Predsjednik Upravnog vijeća poziva imenovanu da se predstavi. Marija Jelkova, mag. iur., pozdravlja nazočne, zahvaljuje na pozivu te iznosi svoj profesionalni put kao u priloženom životopisu uz prijavu na Natječaj. Kandidatkinja ističe obnašanje dužnosti koordinatora za skrb u Zapovjedništvu 13. domobranske pukovnije, kao i radno iskustvo na radnom mjestu pročelnice Upravnog odjela za opće poslove te potom pročelnice Upravnog odjela za pravne i imovinske poslove u Gradu Karlovcu te istovremeno obavljanje poslova Tajnika Gradskog vijeća.

Na upit zamjenika predsjednika Upravnog vijeća Zlatka Grčića, dipl. ing. prometa, koji je najveći broj ljudi kojim je rukovodila, u kontekstu spajanja šest domova zdravlja u jedan, kandidatkinja odgovara da se radi o menadžerskom poslu, zahtjevnom, ali poslu koji kroz rad s ljudima istodobno obogaćuje. Iznosi svoja iskustva iz razdoblja obavljanja poslova pročelnika Odjela za opće i imovinsko pravne poslove Grada Karlovca u kojem je rukovodila s 48 zaposlenika. Nadalje iznosi da će vrijeme pokazati da li je pripajanje domova zdravlja dobro, kao i moguće nedostatke istog. Kandidatkinja ističe da nije pobornik jake centralizacije, te da podržava nastojanje osnivača da osigura pružanje kvalitetnih zdravstvenih usluga kako u urbanom, tako i ruralnom području. Na upit člana Upravnog vijeća Olivera Budimira, mag. ing. sec., na koji način planira privući liječnički kadar s obzirom na nedostatak istog, Marija Jelkovac, mag. iur., odgovara da je kroz djelovanje u Saboru upoznata i s tim područjem. Nadalje iznosi da navedeni problemi postoje u svim djelatnostima, sa kojima se država mora nositi, ali je zdravstvo najosjetljivije. Smatra da treba poticati mlade ljude da se vrate u RH, ali i motivirati djecu od osnovnoškolskog obrazovanja nadalje kroz stipendije, školarine i sl., kako bi se osigurao kadar za pružanje zdravstvenih usluga.

Kako daljnjih pitanja nije bilo, predsjednik Upravnog vijeća zahvaljuje kandidatkinji Mariji Jelkovac, mag. iur., te prelazi na sljedeću točku Dnevnog reda.

**Točka 4.**

Upravno vijeće na prijedlog predsjednika pristupa glasovanju za izbor i imenovanju ravnatelja/ice Doma zdravlja Karlovačke županije.

Rezultat glasovanja za kandidata **Igora Kalčića: ZA - 0**

 **PROTIV - 3**

 **SUZDRŽAN - 2 (Domagoj Modrušan, Sanja Brleković).**

Rezultat glasovanja za kandidatkinju **Mariju Jelkovac: ZA - 5**

 **PROTIV - 0**

 **SUZDRŽAN - 0.**

Slijedom navedenog, Upravno vijeće je na temelju članka 85. Zakona o zdravstvenoj zaštiti (Narodne novine br. 100/18, 125/19, 147/20, 119/22, 156/22, 33/23 i 36/24), članka 38. Zakona o ustanovama (Narodne novine br. 76/93, 29/97, 47/99, 35/08, 127/19 i 151/22) i članka 19. Statuta Doma zdravlja Karlovac, Upravno vijeće Doma zdravlja Karlovačke županije je jednoglasno s pet glasova ZA donijelo sljedeću

O D L U K U

o izboru i imenovanju ravnateljice Doma zdravlja Karlovačke županije

Članak 1.

Marija Jelkovac, mag. iur., iz Karlovca, Selce 7, OIB 44518754953, imenuje se za ravnateljicu Doma zdravlja Karlovačke županije, na mandat od četiri godine.

Članak 2.

Predsjednik Upravnog vijeća Doma zdravlja Karlovačke županije zaključit će u ime Doma zdravlja Karlovačke županije s Marijom Jelkovac, mag. iur., ugovor o radu za obnašanje dužnosti ravnateljice Doma zdravlja Karlovačke županije.

Mandat ravnateljice Doma zdravlja Karlovačke županije počinje s danom 1. siječnja 2025. godine.

Članak 3.

Tatjana Šterk-Tudić, mag. oec., s prebivalištem u Karlovcu, Dr. V. Mačeka 9, OIB 25938500803, prestaje obnašati dužnost vršiteljice dužnosti ravnateljice Doma zdravlja Karlovačke županije s danom 31. prosinca 2024. godine.

Članak 4.

Ova Odluka stupa na snagu danom donošenja.

O b r a z l o ž e n j e

Sukladno Odluci Upravnog vijeća Doma zdravlja Karlovačke županije, Broj: 12-1566/24 od 29. listopada 2024. godine raspisan je Natječaj za izbor i imenovanje ravnatelja/ice Doma zdravlja Karlovačke županije, na mandat od četiri godine.

Natječaj je objavljen u „Narodnim novinama“ br. 131/2024. od 13.11.2024. godine, putem Hrvatskog zavoda za zapošljavanje, na Oglasnoj ploči i mrežnoj stranici Doma zdravlja Karlovačke županije i u dnevnom glasilu Večernji list. Rok za podnošenje prijava bio je 8 dana od dana objave natječaja u “Narodnim novinama”, odnosno od 14.11.2024. do 21.11.2024. godine.

Upravno vijeće Doma zdravlja Karlovačke županije je na 2. sjednici održanoj dana 28. studenog 2024. godine pristupilo otvaranju dviju zaprimljenih prijava te pregledom istih utvrdilo da su prijave sljedećih kandidata prema redoslijedu zaprimanja pravodobne i potpune te da ispunjavaju uvjete iz Natječaja:

1. Igor Kalčić, dr. med. dent. spec. oralne kirurgije
2. Marija Jelkovac, mag. iur..

Upravno vijeće Doma zdravlja Karlovačke županije je na 3. sjednici održanoj 13. prosinca 2024. godine provelo usmeni razgovor pojedinačno s prijavljenim kandidatima.

Nakon provedenog postupka odlučivanja, Upravno vijeće Doma zdravlja Karlovačke županije je s pet glasova ZA jednoglasno donijelo Odluku o izboru i imenovanju Marije Jelkovac, mag. iur., za ravnateljicu Doma zdravlja Karlovačke županije, na mandat od 4 godine.

Slijedom navedenog, odlučeno je kao u izreci Odluke.

Pouka o pravnom lijeku:

Osoba koja je podnijela prijavu na Natječaj ima pravo pregledati natječajni materijal i u roku od 15 dana od dana primitka obavijesti o izboru pobijati tužbom kod nadležnog suda Odluku o izboru i imenovanju ravnateljice Doma zdravlja Karlovačke županije zbog bitne povrede postupka ili zbog toga što izabrana kandidatkinja ne ispunjava uvjete koji su objavljeni u Natječaju.

**Točka 5.**

Pod točkom 5. Različito nije bilo rasprave.

Po iscrpljenom Dnevnom redu rad sjednice završio je 13.12.2024. g. u 17.00 sati.

Zapisnik sastavila:

v.r. Andreja Jurković, dipl. iur.

 **PREDSJEDNIK UPRAVNOG VIJEĆA**

 **Marin Požega, mag. oec.**